CELEX: C2007/297/41
Language: fi
Date: 2007-12-08 00:00:00
Title: Asia C-447/07: Kanne 1.10.2007 — Euroopan yhteisöjen komissio v. Italian tasavalta

8.12.2007   
            
            
               FI
            
            
               Euroopan unionin virallinen lehti
            
            
               C 297/25
            
         Kanne 1.10.2007 — Euroopan yhteisöjen komissio v. Italian tasavalta
   (Asia C-447/07)
   (2007/C 297/41)
   Oikeudenkäyntikieli: italia
   Asianosaiset
   
      Kantaja: Euroopan yhteisöjen komissio (asiamiehet: G. Rozet ja L. Pignataro-Nolin)
   
      Vastaaja: Italian tasavalta
   Vaatimukset
   
               —
            
            
               On todettava, että Italian tasavalta ei ole noudattanut EY 39 artiklan mukaisia velvoitteitaan, koska se vaatii lainsäädännössään kapteenin taikka yliperämiehen ammatin harjoittamiseksi kaikilla Italian lippua käyttävillä aluksilla Italian kansalaisuutta
            
         
               —
            
            
               Italian tasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komissio väittää, että Italian lainsäädäntö, jonka mukaan kaikilta Italian lippua käyttävien alusten kapteeneilta taikka yliperämiehiltä edellytetään Italian kansalaisuutta, on ristiriidassa EY 39 artiklan kanssa, jossa vahvistetaan työntekijöiden vapaan liikkuvuuden periaate, sellaisena kuin yhteisöjen tuomioistuin on tulkinnut sitä.
   Yhteisöjen tuomioistuin on täsmentänyt EY 39 artiklaa koskevaa tulkintaansa 30.9.2003 antamissaan kahdessa tuomiossa, joista toinen koski kapteenin tai yliperämiehen tointa Espanjan lippua käyttävissä kauppalaivoissa (asia C-405/01) ja toinen kapteenin tointa Saksan lippua käyttävissä pienissä avomerikalastusaluksissa (C-47/02).
   Komissio huomauttaa, että Italian viranomaiset eivät ole nyt esillä olevassa asiassa tuoneet esiin muita väitteitä kuin aikoinaan asiassa C-405/01, johon Italian hallitus osallistui väliintulijana, tai kuin joita Ranskan viranomaiset esittivät asiassa C-47/02. Yhteisöjen tuomioistuin hylkäsi nämä väitteet 30.9.2003 antamissaan tuomioissa.
   Komissio toteaa ainoastaan, että Italian viranomaiset eivät kiistäneet rikkomista perusteltuun lausuntoon 22.5.2007 antamassaan vastauksessa. Ne ilmoittivat siinä itse asiassa aikomuksensa luopua Italian kansalaisuutta koskevasta velvoitteesta edellytyksenä kapteenin ja yliperämiehen toimeen pääsemiseksi ja ne lupasivat ilmoittaa komissiolle asiaa käsittelevien ministeriöiden välillä käytävien neuvottelujen tuloksesta.
   Komissio ei ole saanut mitään tietoja Italian lainsäädännön muutosaikatauluista. Tämän vuoksi se väittää, että Italian lainsäädäntö, jossa vaaditaan Italian kansalaisuutta kapteenin ja yliperämiehen ammatin harjoittamiseksi kaikilla Italian lippua käyttävillä aluksilla, on ristiriidassa EY 39 artiklan kanssa, jossa vahvistetaan työntekijöiden vapaan liikkuvuuden periaate, sellaisena kuin yhteisöjen tuomioistuin on sitä tulkinnut.